《依韵和解空长老雪颂》
宋代·陈襄

片片分明是六花，迷人只见乱如麻。
穷阎处士愁穿屐，明眼高僧笑点茶。
十二玉楼开阆苑，三千银界遍河沙。
解空老子能提唱，郢曲幽兰未足夸。

作者简介：（1017—1080）宋福州候官人，字述古，人称古灵先生。与陈烈、周希孟、郑穆友称“四先生”，倡理学。仁宗庆历二年进士。神宗朝为侍御史知杂事，论青苗法不便，出知陈州、杭州。后以枢密直学士知通进、银台司兼侍读，判尚书都省。尝荐司马光、苏轼等三十三人。有《古灵集》。